Երեւանի Մեսրոպ Մաշտոցի անուան Մատենադարանին մէջ տեղի ունեցած հայագիտական գիտաժողովը մասնակիցները անուանեցին այս տարուան ամենէն մեծ հայագիտական գիտաժողովը, որ իրադարձութեան վերածուեցաւ գիտական աշխարհին մէջ: Գիտաժողովին մասնակցելու համար զանազան երկիրներէ Հայաստան ժամանած էին տասնեակ գիտնականներ, որոնք ներկայացուցին շուրջ եօթանասուն զեկոյց: Գիտաժողովը նուիրուած էր Մատենադարանի հիմնադիր տնօրէն Լեւոն Խաչիկեանի 100-ամեայ յոբելեանին: Ճիշդ է, որ Մատենադարանի ստեղծումը կ՚առնչուի աւելի վաղջնական ժամանակներու հետ, սակայն Էջմիածինէն Երեւանի նախ Հանրային գրադարան, ապա ներկայ շէնք տեղափոխուելէն ետք՝ 1954 թուականին, Մատենադարանի առաջին ղեկավարը ակադեմիկոս Լեւոն Խաչիկեանն էր, որուն ջանքերով հաստատութիւնը լիարժէքօրէն կայացած է որպէս գիտահետազօտական կեդրոն՝ կարճ ժամանակի ընթացքին արժանանալով միջազգային ճանաչումի: